Ս. Աստուածածին վանքի ուխտի օրուան առիթով բազմահազար ժողովուրդին ուղղած իր պատգամին մէջ Ն.Ս.Օ.Տ.Տ. Արամ Ա կաթողիկոս խօսելով վերջին ամիսներուն Հայաստանի մէջ տեղի ունեցած քաղաքական զարգացումներուն մաին՝ ըսաւ. «Մեր պատգամներուն ընթացքին, Հայաստանի թէ Սփիւռքի մէջ, յաճախակի առիթներով շեշտած ենք՝ թէ վարչակարգերը ժամանակաւոր են, մնայունը ու յաւերժականը ժողովո՛ւրդն է իր հայրենիքով։ Հետեւաբար, ժողովուրդին ընդհանրական ու գերագոյն շահերը մղիչ ոյժը, նպատակը ու արժեչափը պէտք է դառնան ոեւէ իշխանութեան օրինականութեան ու վաւերականութեան եւ անոր նկատմամբ ժողովուրդին ունեցած վստահութեան։ Մեր պատգամներուն մէջ շեշտակի կերպով նաեւ անդրադարձած ենք փտածութեան բարոյական, ազգային ու տնտեսական քանդիչ հետեւանքներուն եւ կոչ ուղղած՝ զայն արմատախիլ ընելու Հայաստանէն ներս։